Margareeta II

Margareeta II (Margrethe Alexandrine Þórhildur Ingrid; s. 16. huhtikuuta 1940 Kööpenhamina) on Tanskaa vuodesta 1972 vuoteen 2024 hallinnut kuningatar. Hänen hallitsijakautensa kesti tasan 52 vuotta. Hän luopui kruunusta 14. tammikuuta 2024. Valtaistuimelle noustessaan hänestä tuli ensimmäinen Tanskan naispuolinen hallitsija sitten Kalmarin unionia vuosina 1388–1412 hallinneen Margareeta I:n.

Uudenvuoden aattona 2023 pitämässään puheessa Margareeta ilmoitti luopuvansa kruunusta 14. tammikuuta 2024. Tuolloin tuli kuluneeksi tasan 52 vuotta siitä, kun hänestä tuli hallitsija.

 Varhainen elämä 

Margareeta syntyi Amalienborgin linnassa Kööpenhaminassa kuningas Fredrik IX:n ja tämän puolison, Ruotsin prinsessa Ingridin tyttärenä. Koska Tanskan kuningas oli myös Islannin hallitsija, prinsessa sai islanninkielisen kolmannen nimen Þórhildur. Margareeta syntyi vain viikko sen jälkeen, kun Saksa miehitti Tanskan.

Margareeta ei ollut syntyessään kruununperijä, sillä silloisen Tanskan perustuslain mukaan vain mies saattoi nousta valtaistuimelle. Margareetalla on kaksi sisarta: prinsessa Benedikte ja Kreikan kuningatar Anne-Marie. Koska hänellä ei ollut veljiä, otaksuttiin, että Fredrik IX:n nuorempi veli Knud nousisi valtaistuimelle kuninkaan kuoleman jälkeen. Kun Elisabet II nousi Yhdistyneen kuningaskunnan kuningattareksi vuonna 1952, Tanskassakin alettiin keskustella naishallitsijan mahdollisuudesta. 27. maaliskuuta 1953 järjestettiin kansanäänestys perustuslain muutoksesta. Voittaneen äänestystulostuksen mukaan nainen voi nousta valtaistuimelle, mutta vain jos hallitsijalla ei ole miespuolisia jälkeläisiä. Vuonna 2009 kruununperimyslakia muutettiin uudelleen siten, että hallitsijan vanhin lapsi, sukupuolesta riippumatta, perii kruunun.

 Nousu valtaistuimelle ja perhe-elämä 
18-vuotispäivänään vuonna 1958 prinsessa Margareeta sai paikan valtakunnanneuvostossa (Statsrådet), jota hän johti kuninkaan poissa ollessa. Noustuaan valtaistuimelle 14. tammikuuta 1972 Margareeta II:sta tuli ensimmäinen uuden perimyslain mukainen monarkki.

Margareeta avioitui 10. kesäkuuta 1967 ranskalaisen diplomaatin, kreivi Henri de Laborde de Monpezatin (1934–2018), joka sai Tanskan prinssin arvonimen kruununperijän puolisona. Pariskunnalla on kaksi lasta: kruununprinssi Frederik André Henrik Christian (s. 1968) ja prinssi Joachim Holger Waldemar Christian (s. 1969). Tanskan kuninkaallisella perheellä on myös oma linna Cahorsissa, Ranskassa.

 Tanskan kuningattarena 
Valtaistuimelle noustuaan Margareeta otti motokseen "Jumalan apu, kansan rakkaus, Tanskan vahvuus" (tanskaksi Guds hjælp, Folkets kærlighed, Danmarks styrke). Tanskan hallitsijana Margareeta kuuluu Tanskan kansankirkkoon. Hänet konfirmoitiin vuonna 1955.

Kuningattarelle suunniteltu sarkofagi valmistui vuonna 2018. Sitä oli työstetty 15 vuotta ja sen kustannukset olivat 29 miljoonaa kruunua. Lasista arkkua kannattelee kolme jalkaa, joiden määrä ja materiaali heijastelevat Tanskan kuningaskunnan kokoonpanoa: graniittia Tanskasta, basalttia Färsaarilta ja marmoria Grönlannista.

Margareetaa pidetään yhtenä Euroopan moderneimmista hallitsijoista. Hän sallii avoimesti televisiohaastattelut ja esiintyy arkivaatteissa.

 Kruunusta luopuminen 
Kuningatar ilmoitti uudenvuodenpuheessaan 31. joulukuuta 2023 luopuvansa kruunustaan. Tapaus on poikkeuksellinen, sillä perinteisesti pohjoismaalaiset hallitsijat ovat istuneet valtaistuimella kuolemaansa saakka, eikä Tanskassa tunneta vastaavaa tapausta. Ruotsin hovin tiedotuspäällikkö kertoi myös, että Margareeta oli puhunut asiasta henkilökohtaisesti kuningas Kaarle XVI Kustaan kanssa.

Vallanvaihto tapahtui 14. tammikuuta 2024, jolloin Margareetan pojasta, kruununprinssi Frederikistä tuli kuningas Frederik X. Tällöin tuli kuluneeksi myös tasan 52 vuotta Margareetan omasta noususta valtaistuimelle.

Margareetan kruunusta luopumisen jälkeen hänen tittelinsä on ”hänen majesteettinsa kuningatar Margareeta”.

 Vallanvaihdon ohjelma 
Tanskan hovi julkaisi verkkosivuillaan vallanvaihtopäivän ohjelman. Vallanvaihtoseremoniat tapahtuivat Christiansborgin linnassa, jonne kuningatar Margareeta II saapui hevosvaunuilla ja kruununprinssipari autolla. Kello 15 (Suomen aikaa) alkoi Valtioneuvoston istunto, johon osallistuivat muun muassa pääministeri Mette Frederiksen, kuningatar Margareeta, kruununprinssi Frederik ja prinssi Christian. Tarkalleen vallanvaihto tapahtui sillä hetkellä, kun kuningatar Margareeta oli allekirjoittanut kruunustaluopumisilmoituksensa. Allekirjoituksen jälkeen kuningatar Margareeta poistui klo 15.15 tilaisuudesta ja lähti Christiansborgista autolla Amalienborgin linnaan, Kristian IX:n palatsiin. Kuningaspari piti kello 15.30 vastaanoton Christiansborgissa kutsuvieraille. Vallanvaihdon tapahtuminen julistettiin Christiansborgin parvekkeelta klo 16. Kuningas astui parvekkeelle ja pääministeri Frederiksen julisti kansalle vallanvaihdon tapahtuneeksi. Tämän jälkeen kuningas piti puheen. Hänen kunniakseen ammuttiin kunnianlaukaukset, kolme 27 laukauksen sarjaa, Sixtuksen tykistöpatterista. Samaan aikaan kuninkaallinen standaari laskettiin Amalienborgin Kristian IX:n palatsissa ja nostettiin salkoon Kristian VIII:n palatsissa. Kuningas Frederik ja kuningatar Mary poistuivat Christiansborgista hevosvaunuilla klo 16.30 Kristian VIII:n palatsiin Amalienborgin linnaan.

Maanantaina 15. tammikuuta 2024 kuninkaallinen perhe osallistui Tanskan parlamentin vastaanotolle. Sunnuntaina 21. tammikuuta 2024 pidettiin Aarhusin tuomiokirkossa juhlajumalanpalvelus.

 Kiinnostuksen kohteet ja yksityiselämä 
Kuningatar on kriitikkojenkin kehuma taidemaalari ja on järjestänyt useita näyttelyitä. Hänen pseudonyymillä Ingahild Grathmer tehtyä kuvitustaan käytettiin tanskankielisessa Taru sormusten herrasta -käännöksessä vuonna 1977 ja uudessa painoksessa vuonna 2002. Hänen sanotaan myös osallistuneen kirjan käännökseen. Kuningatar on suunnitellut myös vaatteita.

Margareeta on ketjupolttaja. Kriitikkojen mukaan kuningattaren näkyvä tupakointi on ollut huono esimerkki kansalaisille. Kuningashuone kuitenkin vastasi kritiikkiin sanomalla tupakoinnin olevan jokaisen yksityisasia. Vuodesta 2006 alkaen kuningatar on kuitenkin vähentänyt tupakointia julkisilla paikoilla.

Äidinkielensä tanskan lisäksi Margareeta osaa myös sujuvasti englantia, ranskaa, saksaa ja ruotsia.

 Galleria 

 Kunnianosoituksia 
Margareetalle on myönnetty seuraavat ulkomaalaiset kunnianosoitukset: 

 50px Vapauttaja kenraali San Martínin ritarikunta (Argentiina)
 50px Itävallan tasavallan kunniamitali (Itävalta, 1964)
 50px Leopoldin ritarikunta (Belgia)
 50px Etelän ristin ritarikunta (Brasilia)
 50px Stara planinan ritarikunta (Bulgaria)
 50px Chilen ansioritarikunta (Chile)
 50px Marianmaan ristin ritarikunta (Viro, 1995)
 50px Niilin ritarikunta (Egypti)
 50px Valkoisen ruusun ritarikunta (Suomi, 1958)
 50px Kunnialegioona (Ranska, 1978)
 50px Bundesverdienstkreuz (Saksa)
 50px Pyhien Olgan ja Sofian ritarikunta (Kreikka)
 50px Vapahtajan ritarikunta (Kreikka)
 50px Islannin Haukan ritarikunta (Islanti, 1973)
 50px Seulasten ritarikunta (Persia)
 50px Italian tasavallan ansioritarikunta (Italia, 1977)
 50px Krysanteemiritarikunta (Japani)
 50px Arvokkaan kruunun ritarikunta (Japani) 
 50px Al-Hussein bin Alin ritarikunta (Jordania)
 50px Kolmen tähden ritarikunta (Latvia, 1997)
 50px Vytautas Suuren ritarikunta (Liettua, 1996)

 50px Nassaun perheen kultaisen leijonan ritarikunta (Luxemburg)
 50px Asteekkikotkan ritarikunta (Meksiko, 2008)
 50px Ouissam Alaouiten ritarikunta (Marokko)
 50px Pyhän Olavin ritarikunta (Norja)
 50px Valkoisen Kotkan ritarikunta (Puola)
 50px Henrik Purjehtijan ritarikunta (Portugali, 1984)
 50px Pyhän Jaakon miekan sotilaallinen ritarikunta (Portugali, 1992)
 50px Romanian tähden ritarikunta (Romania)
 50px Kuningas Abdulazizin ritarikunta (Saudi-Arabia)
 50px Valkoisen kaksoisristin ritarikunta (Slovakia)
 50px Kultaisen taljan ritarikunta (Espanja, 1985)
 50px Kaarle III:n ritarikunta (Espanja, 1980)
 50px Serafiimiritarikunta (Ruotsi)
 50px Hyvän toivon ritarikunta (Etelä-Afrikka)
 50px Mugunghwa-ritarikunta (Etelä-Korea)
 50px Rajamitrabhornin ritarikunta (Thaimaa, 2002)
 50px Chakri-dynastian ritarikunta (Thaimaa, 1960)
 50px Sukkanauharitarikunta (Yhdistynyt kuningaskunta)
 50px Kuninkaallinen Viktorian ketju (Yhdistynyt kuningaskunta, 1972)
 50px Jugoslavien tähden ritarikunta (Jugoslavia)

 Lähteet 

 Aiheesta muualla 

Luokka:Tanskan hallitsijat
Luokka:Hallitsevat kuningattaret
Luokka:Vuonna 1940 syntyneet
Luokka:Elävät henkilöt
Luokka:Seulonnan keskeiset artikkelit